Document ID: 32011D0447
Publication Date: 2011-07-20

Title and Content:
KOMISIJAS ĪSTENOŠANAS LĒMUMS
(2011. gada 20. jūlijs),
ar kuru labo Lēmumu 2010/152/ES, ar ko no Eiropas Savienības finansējuma izslēdz atsevišķus dalībvalstu izdevumus, kurus tās attiecinājušas uz Eiropas Lauksaimniecības virzības un garantiju fonda (ELVGF) Garantiju nodaļu, uz Eiropas Lauksaimniecības garantiju fondu (ELGF) un uz Eiropas Lauksaimniecības fondu lauku attīstībai (ELFLA)
(izziņots ar dokumenta numuru C(2011) 5139)
(Autentisks ir tikai teksts poļu valodā)
(2011/447/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas finansēšanu (1) un jo īpaši tās 7. panta 4. punktu,
ņemot vērā Padomes 2005. gada 21. jūnija Regulu (EK) Nr 1290/2005 par kopējās lauksaimniecības politikas finansēšanu (2) un jo īpaši tās 31. pantu,
apspriedusies ar Lauksaimniecības fondu komiteju,
tā kā:
(1)
Ar Lēmumu 2010/152/ES (3) Komisija izslēdza no Eiropas Savienības finansējuma visu PLN 279 794 442,15 un visu EUR 25 583 996,81 lielo summu, kurā ietilpst Polijai radušies izdevumi PLN 180 448 032,62 apmērā par lauksaimniecības attīstības pasākumiem, kas saistīti ar platībām 2000.-2006. gada plānošanas periodā. Tomēr minētā lēmuma pielikumā ir kļūdaini norādīts, ka šī summa jāsedz no budžeta posteņa 6701 - “Grāmatojumu noskaidrošana ELGF - Piešķirtie ieņēmumi”. Turklāt, tā kā korekcija attiecās uz izdevumiem saskaņā ar Pagaidu lauku attīstības instrumentu (TRDI), šī summa būtu bijusi jāsedz no budžeta posteņa 6500 - “Finanšu korekcijas saistībā ar struktūrfondiem, Kohēzijas fondu un Eiropas Zivsaimniecības fondu”.
(2)
Saskaņā ar 11. panta 4. punktu Komisijas 2006. gada 21. jūnija Regulā (EK) Nr. 885/2006, ar ko nosaka sīki izstrādātus noteikumus par to, kā piemērot Padomes Regulu (EK) Nr. 1290/2005 attiecībā uz maksājumu aģentūru un citu struktūru akreditāciju un ELGF un ELFLA grāmatojumu noskaidrošanu (4), attiecībā uz ELGF atskaitījumus no Savienības finansējuma veic no ikmēneša maksājumiem, kas saistīti ar izdevumiem, kuri veikti otrajā mēnesī pēc lēmuma pieņemšanas. Tāpēc PLN 180 448 032,62 lielo summu konvertēja euro valūtā, piemērojot valūtas kursu, kas bija spēkā 2010. gada 29. aprīlī, tādējādi iegūstot EUR 46 087 919,86.
(3)
Saskaņā ar 5. pantu Komisijas 2004. gada 5. janvāra Regulā (EK) Nr. 27/2004, ar ko paredz sīki izstrādātus pārejas noteikumus Padomes Regulas (EK) Nr. 1257/1999 piemērošanai attiecībā uz lauku attīstības pasākumu finansēšanu, kuru veic ELVGF Garantiju nodaļa, Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā (5), summas, kas norādītas Komisijas lēmumos par lauku attīstību Polijā, izsaka euro. Tāpēc korekcijas attiecībā uz TRDI, kas lēmumos ir izteiktas nacionālajā valūtā, ir jākonvertē euro. Konvertēšanu izdara, izmantojot tā finanšu gada vidējo maiņas kursu, kurā radušies TRDI izdevumi, attiecībā uz ko jāveic korekcija. Saskaņā ar šo metodi summa PLN 180 448 032,62, kas atbilst TRDI izdevumu korekcijai 2005., 2006. un 2007. gadā, pēc konvertēšanas euro valūtā ir EUR 46 430 682,69.
(4)
Tāpēc attiecīgi būtu jālabo Lēmums 2010/152/ES,
IR PIEŅĒMUSI ŠO LĒMUMU.
1. pants
Visus Lēmuma 2010/152/ES pielikumā norādītos ierakstus attiecībā uz Poliju aizstāj ar ierakstiem, kas norādīti šā lēmuma pielikumā.
2. pants
Grāmatvedības vajadzībām Polija summu EUR 46 087 919,86 deklarē atmaksāšanai no budžeta posteņa 6701 - “Grāmatojumu noskaidrošana ELGF - Piešķirtie ieņēmumi”.
Lai izdarītu finanšu korekcijas attiecībā uz TRDI no budžeta posteņa 6500 - “Finanšu korekcijas saistībā ar struktūrfondiem, Kohēzijas fondu un Eiropas Zivsaimniecības fondu”, Komisija izdod iekasēšanas rīkojumu par EUR 46 430 682,69 lielu summu.
3. pants
Šis lēmums ir adresēts Polijas Republikai.
Briselē, 2011. gada 20. jūlijā

Classification:
Level 1 Categories: 100161
100144
Level 2 Categories: 100283
100277
100177
100282
Level 3 Categories: 5655
5781
5087
5283
122
5576
2106
1005
914
2200
All Categories: 1005
1052
2543
5575